Beloning uitgeloof ná moord op Duitse toerisNumbi-hek (Foto: TripAdviser.com) Die Kruger-Laeveld-sakekamer het ŉ beloning van R50 000 uitgeloof vir enige inligting wat tot die inhegtenisname en vervolging kan lei van diegene wat vir die moord op ŉ Duitse toeris in Mpumalanga verantwoordelik is. Afgevaardigdes in die toerismebedryf sal Dinsdag met familielede van die slagoffer vergader. Die moord en aanval op die toeriste is intussen ook uit verskeie oorde veroordeel, onder andere deur die sakekamer, die Mpumalanga-toerisme-en-parkagentskap (MTPA), die Gasvryheidsvereniging van Suid-Afrika (Fedhasa) en Lindiwe Sisulu, minister van toerisme. Maroela Media het vroeër berig dat die Duitse toeris saam met drie medelandsburgers na die Mdluli Safari-lodge naby die Krugerwildtuin se Numbi-hek (R538) op pad was toe hulle deur gewapende mans voorgekeer is. Die bestuurder het die deure van die Hyundai H1-bussie gesluit, maar is deur die venster in die bolyf geskiet. Die verdagtes, wat in ŉ VW Caddy gery het, het leë hande gevlug. “Ons is uiters hartseer oor die afsterwe van die Duitse toeris wat die slagoffer van ŉ gepoogde kaping was. Ons ondersteun die polisie in hul ondersoek,” het Oupa Pilane, toerismevoorsitter van die sakekamer, gesê. Die Hyundai H1-bussie waarmee die toeriste gery het. (Foto: SAPD) Mduduzi Vilakazi, waarnemende uitvoerende hoof van die MTPA, sê die vereniging is “gewalg deur hierdie soort voorvalle wat ŉ slegte reputasie vir en ervaring van Mpumalanga en die land in die algemeen veroorsaak”. “Ons toerismeveiligheidspan is tans in verbinding met die oorlewende slagoffers en geliefdes en bied aan hulle die nodige berading en ondersteuning. Die saak is ook by die Duitse ambassade aangemeld.” Die MTPA sê die vereniging werk nou saam met die polisie en die sakekamer om maniere te vind om toeriste se veiligheid te verseker. Rosemary Anderson, nasionale voorsitter van Fedhasa, sê die voorval het die vereniging in hul “binneste geruk”. “Ons kan nie toelaat dat so iets weer gebeur nie en ons as Fedhasa vertrou dat, benewens die spoedige mobilisering deur die polisie en ander rolspelers om die skuldiges vas te trek, daar ’n werklike toewyding sal wees om die kern van die probleem uit te roei sodat geen familie ooit weer so ŉ verlies moet verduur nie. “Niks verander as niks verander nie. Ons het ŉ diepgaande, nasionale ingryping nodig om die kern van misdaad in ons land uit te roei. As Covid-19 ŉ noodtoestand vereis het, dan noop die misdaadpandemie sekerlik ook ŉ noodtoestand,” het Anderson gesê. Sisulu het Dinsdag in ŉ verklaring gesê dat Suid-Afrika se toerismebedryf juis danksy toeriste van reg oor die wêreld op die herstelpad ná die Covid-19-pandemie is. “Ek sal met my kollegas in die kabinet beraadslaag om planne te bespreek om die veiligheid van toeriste in Suid-Afrika te verseker. “Toerisme is een van die grootste ekonomiese drywers wat ook werk vir die jeug skep. Ons moet hard werk om dié bedryf te beskerm.” ‘Ons sal nie opgee’ Linda Grimbeek, hoof‑ uitvoerende beampte van die sakekamer, meen hoewel die voorval die bedryf “hard gaan slaan”, die sakekamer en ander rolspelers nie sal ophou met pogings om misdaad te bekamp nie. Benewens die beloning wat nou uitgeloof is, het die sakekamer al in April vanjaar R2,4 miljoen bekom om ŉ private sekerheidsmaatskappy aan te stel op vasgestelde patrollies op die Numbi-pad uit te voer – juis om toeriste se veiligheid te bevorder. Veiligheidskameras is ook op strategiese plekke aangebring terwyl sommige spoedhobbels verwyder is. Grimbeek sê dié maatreëls is wel doeltreffend, maar dat daar nou na nog maniere gekyk sal word om veiligheid verder op te skerp. Sy meen uit ŉ toerismeperspektief kan so iets enige plek in die wêreld gebeur, maar sê dat geen geld of moeite ontsien sal word om die skuldiges te vang nie. Die sakekamer bied ook ondersteuning aan die slagoffers se geliefde, wat “ons soos ons eie familie hanteer”. Die polisie ondersoek ŉ saak van moord en daar is met ŉ onmiddellike soektog na die verdagtes begin.